Diari Oficial de la Generalitat Valenciana


Sumari del DOGV 2364, del 11-10-1994 (1994/832620)

RESOLUCIÓ de 10 d'octubre de 1994, per la qual s'aproven les bases del concurs d'idees i d'execució de treballs artístics convocat conjuntament per la Conselleria de Cultura i per la Conselleria d'Obres Públiques, Urbanisme i Transports de la Generalitat Valenciana per a la realització de murals i escultures en tres estacions del metro de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2364

Data del DOGV
:   11-10-1994

Secció del DOGV
:   ALTRES DISPOSICIONS

Número del document
:   1994/832620


Data del document
:   10-10-1994

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Correcció d'errades

RESOLUCIó de 10 d'octubre de 1994, per la qual s'aproven les bases del concurs d'idees i d'execució de treballs artístics convocat conjuntament per la Conselleria de Cultura i per la Conselleria d'Obres Públiques, Urbanisme i Transports de la Generalitat Valenciana per a la realització de murals i escultures en tres estacions del metro de Valencia. [94/6903]  
Primera. Objecte  
Aquesta convocatòria té la finalitat següent:   
1. Els projectes artístics que s'han de realitzar de murals i escultures per a la seua ubicació a les estacions de Facultats, Benimaclet i Germans Machado del metro de Valencia, actualment en fase de construcció.   
2. L'execució d'aquests treballs artístics basats en els projectes esmentats i la seua instal·lació.  
Els treballs, els classificaran els mateixos concursants com a «murals» o «escultures».  
Opcionalment, els concursants poden elegir per als seus treballs una de les ubicacions fixades en l'annex 1 d'aquestes bases (de M1 a M12 per a murals i d'E1 a E6 per a escultures).  
Segona. Tema  
El tema és lliure.  
Tercera. Participants  
A) Estació de Facultats  
Concurs restringit als artistes amb obres presents en els fons de l'IVAM.  
B i C) Estació de Benimaclet i estació Germans Machado:  
Concurs obert a totes les persones majors d'edat, de nacionalitat espanyola o amb residència habitual acreditada a Espanya.  
La participació podrà realitzar-se individualment, o bé formant equip.  
Quarta. Nombre, mida, característiques dels murals i de les escultures en cada una de les estacions del metro  
A, B i C) Estació de facultats, estació de Benimaclet i estació Germans Machado, en cada una d'elles:  
- 4 murals d'ample x alt = 4,35 x 3,35 m.  
- 2 escultures inscriptibles en un prisma d'ample x llarg x alt = 2,50 x 5,00 x 2,30 m i pes màxim 4 tones, cada una; poden col·locar-se recolzades sobre el sòl o suspeses del sostre.  
A l'efecte d'aquest concurs no s'admetrà la utilització dels materials constructius existents en les estacions del metro com a suport, és a dir, els murals s'han d'entendre amb suport propi i, per tant, transportables, i també les escultures.  
Els murals hauran de tenir la mida indicada expressament, mentre que per a les escultures s'han establert limitacions de mida i pes màxims.  
S'entén que els treballs es consideraran acabats una vegada col·locats en el lloc, i estan incloses en l'import del premi les despeses de transport i col·locació.  
Cinquena. Inscripció  
No hi ha inscripció prèvia per a la participació en aquest concurs; la presentació de la documentació dins del termini es considerarà com a inscripció.  
Sisena. Informació   
A totes les persones interessades se'ls facilitarà, mitjançant sol·licitud a la Divisió d'Infraestructura del Transport de la Direcció General de Transports ( avenida Blasco IbáÑez, 50, 5a. planta, CP 46365, Valencia), informació gràfica de les estacions del metro consistent en còpies a major mida de plànols de plantes, seccions longitudinals i seccions transversals de les estacions.  
Aquesta informació amplia els plànols a escala reduïda que hi ha en l'annex 1 d'aquestes bases.  
Setena. Presentació de projectes  
Els que concórreguen al concurs amb propostes per a murals hauran de presentar un esbós amb tècnica lliure a escala 1:5 de la mida real, és a dir, un plafó de dimensions ample x alt = 87 x 67 cm, embolicat en paper opac.   
Els que concórreguen al concurs amb propostes per a escultures hauran de presentar preferentment una maqueta a escala 1:5 de la mida real com a màxim, és a dir, de dimensions màximes ample x llarg x alt = 50 x 100 x 46 cm, o bé, opcionalment, si els concursants ho consideren suficient, un esbós amb tècnica lliure, expressat com a màxim sobre dos plafons de dimensions ample x alt = 87 x 67 cm, embolicats en paper opac.  
Només s'ha de presentar un original del treball, muntat sobre plafó rígid, lleuger i sense motllura; no s'acceptarà cap altre tipus de documentació, tals com vídeos, etc.   
S'ha d'adjuntar una memòria conceptual i justificativa de materials i de tècniques que s'utilitzaran, on s'inclourà una estimació del cost del material, d'extensió màxima 2 fulls, en format UNE A4.  
El jurat valorarà l'adequació al lloc dels treballs, és a dir, que s'hagen tingut en compte consideracions ambientals especials de la seua exposició al públic, la distància de visualització i el caràcter de les estacions del metro, que no permet les mateixes condicions de percepció de l'obra artística que les que tindrien en un museu.  
Els treballs s'han de presentar anònims, amb un lema format per quatre lletres de l'alfabet i quatre números, en qualsevol ordre, que quedarà expressat amb claredat en la part de davant de l'original, en la memòria i en el sobre segellat d'identificació del concursant o concursants, on indicarà el nom, cognoms, NIF, direcció i telèfon.  
En el sobre on s'incloga la documentació, juntament al lema, s'indicarà la paraula «mural» o «escultura», segons corresponga, i opcionalment el nom de l'estació i la ubicació del mural o de l'escultura segons les claus de referència de l'annex 1 d'aquestes Bases (de M1 a M12 per a murals i d'E1 a E6 per a escultures).  
Dins del sobre segellat d'identificació dels concursants, es pot manifestar el desig de fer ús del dret a romandre anònims.  
La presentació dels treballs tindrà lloc, exclusivament, en el Registre General de l'IVAM, Institut Valencià d'Art Modern, a l'avinguda de Guillem de Castro, 118 (CP 46279, Valencia), de nou del matí a dues de la vesprada durant els dies hàbils del termini assenyalat. S'admetran igualment propostes trameses per correu, amb unes condicions determinades.  
Vuitena. Condicions especials per a les propostes trameses per correu o per agència de transports  
En el remitent de la tramesa haurà de figurar «Concurs Metro» i com a única identificació possible un número de telèfon.  
La data de remissió de la tramesa haurà de ser com a límit la del 30 de desembre de 1994, i s'haurà de comunicar que s'ha realitzat la tramesa per agència o correu, com a límit dins d'aqueix dia, mitjançant telegrama sense remitent o per telefax sense remitent, a :  
IVAM, Institut Valencià d'Art Modern  
Guillem de Castro, 118  
46295 - Valencia  
FAX : (96) 392 10 94  
Tel.: (96) 386 30 00  
L'incompliment d'alguna d'aquestes condicions pot fer que el treball no siga admés, a judici del jurat, que decidirà sobre aquestes aspectes.  
Novena. Terminis  
La data límit de presentació de treballs és el 30 de desembre de 1994, a les 14.00, excepte per a propostes trameses per correu o agència de transports que s'hauran d'ajustar al que disposa la base vuitena.  
El veredicte del concurs tindrà lloc, com a data límit el dia 30 de gener de 1995, tret de pròrroga que s'acorde d'acord amb la base dotze.  
El termini per a la recepció de propostes començarà a comptar l'endemà hàbil del dia de la publicació d'aquestes bases en el Diari Oficial de la Generalitat Valenciana.  
Una vegada obert el termini de presentació, els concursants que ho desitgen podran retirar o sol·licitar per correu la documentació complementària a la Divisió d'Infraestructura del Transport de la Direcció General de Transports, en l'adreça indicada en la base sisena.  
El termini per a la realització dels murals i les escultures és fins al dia 30 d'abril de 1995, inclusivament, llevat d'ampliació justificada dictaminada per les conselleries de Cultura o d'Obres Públiques, Urbanisme i Transports.  
Deu. Exposició o devolució dels treballs  
Després del veredicte del jurat, tots els treballs presentats seran exposats al públic durant un període no inferior a 15 dies, en lloc i dates que es determinaran, segons el nombre de propostes.  
Els treballs no premiats hauran de ser retirats en el termini de 30 dies, a partir de l'endemà de la clausura de l'exposició. Els treballs que no siguen retirats en aquest termini podran ser destruïts.  
Onze. Composició del jurat  
El jurat estarà format pels set membres següents:   
Presidenta: consellera de Cultura de la Generalitat Valenciana.  
Vicepresident: conseller d'Obres Públiques, Urbanisme i Transports de la Generalitat Valenciana.  
Cinc vocals designats per la presidenta i el vicepresident, el nomenament dels quals es publicarà en el Diari Oficial de la Generalitat Valenciana.  
Efectuarà les funcions de secretari del jurat el vocal que s'acorde entre els membres del jurat.  
El secretari del jurat tindrà la missió de resoldre les consultes plantejades durant el període de treball, alçar acta de totes les actuacions del jurat i comunicar a l'adreça que hagen fet constar els concursants, per correu ordinari, el veredicte del Concurs dins dels 15 dies següents a la seua adopció.   
Dotze. Veredicte del jurat   
Perquè el jurat quede vàlidament constituït serà necessària la presència de, si més no, la meitat més un dels seus membres, sempre que entre ells es trobe la presidenta o el vicepresident.  
La presidenta tindrà vot de qualitat en cas d'empat en les votacions per a l'atorgament dels premis, la mateixa facultat tindrà el vicepresident, en cas d'estar actuant com a president en funcions.  
El jurat s'haurà de reunir el temps necessari per a l'avaluació i emissió del veredicte, que es produirà dins del període previst en la convocatòria, i les pròrrogues que, si s'escau, s'acorden per majoria absoluta del jurat, no podran excedir d'un màxim de 15 dies naturals.  
S'alçarà acta del veredicte del jurat i s'inclourà obligatòriament el dictamen que el fonamente, i podrà cada membre del jurat fer constar, per separat, les raons del seu vot.  
Als concursants premiats, els ho notificaran telefònicament i per correu urgent.   
Tretze. Incompatibilitats  
No hi podran participar les persones que estiguen afectades per la normativa vigent sobre incompatibilitats.  
Tampoc podran participar en el concurs aquells que tinguen relació familiar, fins a segon grau, o associació professional estable amb algun membre del jurat.  
La Conselleria de Cultura i la Conselleria d'Obres Públiques, Urbanisme i Transports es reserven el dret de cancel·lar els encàrrecs a qualsevol dels guanyadors, si es troben en alguna de les circumstàncies que impossibiliten contractar amb l'administració, de conformitat amb la normativa de Contractes de l'Estat.  
Catorze. Acceptació de les bases  
La participació en el concurs suposa la total acceptació d'aquestes bases.  
Fins a la data d'emissió del veredicte no existirà cap correspondència entre els organitzadors i els concursants. Qualsevol aclariment es farà saber, abans del 15 de novembre de 1994, a través dels periòdics de major tiratge a l'àmbit de la Comunitat Valenciana.   
La resolució de suspensió del concurs, es publicarà en el Diari Oficial de la Generalitat Valenciana i en els mitjans de comunicació esmentats en el paràgraf anterior.  
Tot concursant no premiat tindrà dret a mantenir l'anonimat del seu treball, si així ho fa constar en el sobre tancat amb el lema.  
El jurat es reserva la facultat de canviar la ubicació els treballs premiats bé en un altre lloc de la mateixa estació o d'una estació a l'altra, i pot exigir del concursant premiat la realització del treball en una ubicació o estació distinta a l'elegida opcionalment.  
El veredicte del jurat serà inapel·lable.  
Quinze. Propietat intel·lectual  
Els autors dels esbossos, maquetes i les obres artístiques corresponents (escultures i murals) que siguen premiats, en acceptar els premis, cedeixen a la Generalitat Valenciana, amb caràcter exclusiu i definitiu, els drets de reproducció, distribució, informació pública i transformació que els corresponguen pel temps que dure la seua protecció, fins que passen a domini públic, per a un àmbit geogràfic que s'estén al món sencer.   
Els autors premiats es comprometen a haver obtingut les cessions, permisos i autoritzacions necessaris dels titulars de patents, models i marques de fàbrica que pogueren recaure sobre els materials, procediments i equips necessaris per a la creació i instal·lació de les obres artístiques.  
Setze. Nombre de premis  
Els premis inclouen l'encàrrec del treball i l'obligació de la seua realització per part del concursant premiat, per l'import establert per a cada un d'ells, al qual cal afegir l'import del material, que es pagarà independentment als premis i que serà una quantitat variable.   
Juntament als premis s'entregarà una certificació o diploma.   
El jurat podrà deixar deserts els premis, si ho estima oportú.  
Els premis són els següents :  
A) Estació de Facultats:  
- Quatre murals, un premi per cada mural: quatre premis+realització.  
- Dues escultures, un premi per cada escultura: dos premis+realització.  
B) Estació de Benimaclet:  
- Quatre murals, un premi per cada mural: quatre premis+realització.  
- Dues escultures, un premi per cada escultura: dos Premis+realització.  
C) Estació Germans Machado:  
- Quatre murals, un premi per cada mural: quatre premis+realització.  
- Dues escultures, un premi per cada escultura: dos premis+realització.  
Total: 18 premis + realització.  
Disset. Quantia dels premis  
S'atorgaran premis al concurs restringit de l'Estació de Facultats per un import de 10 milions de pessetes cada un, per als murals i 10 milions de pessetes cada un, per a les escultures.  
S'atorgaran premis a les altres dues estacions en concurs lliure per import de 5 milions de pessetes cada un, per als murales i 5 milions de pessetes cada un, per a les escultures.  
El jurat es reserva la facultat de declarar deserts el canvis que considere oportuns. Si no queda desert cap premi, l'import total del concurs, incloses les obres realitzades, és el següent:  
A) Estació de Facultats:  
- Quatre murals x 37.124.184 PTA = 95.338.722 PTA  
- Dues escultures x 68.979.220 PTA = 75.018.719 PTA  
Suma: 94.245.681 PTA  
B) Estació de Benimaclet  
- Quatre murals x 5.000.000 PTA = 45.222.949 PTA  
- Dues escultures x 5.000.000 PTA = 66.582.599 PTA  
Suma: 77.850.468 PTA  
C) Estació Germans Machado  
- Quatre murals x 5.000.000 PTA = 61.448.895 PTA  
- Dues escultures x 5.000.000 PTA = 58.038.912 PTA  
Suma: 13.268.814 PTA  
Total de les tres estacions: 104.281.292 PTA  
A aquestes quantitats se'ls realitzarà la retenció que corresponga segons la normativa fiscal vigent.  
A aquest import se sumarà l'import del material que corresponga a cada un dels murals i a cada una de les escultures, que serà acordat amb cada un dels artistes premiats, o bé, si no s'obté l'acord esmentat, coincidirà amb l'import expressat en la memòria esmentada en la base setena.  
Divuit. Percepció dels premis  
En el termini d'1 mes des de la data de concessió dels premis respectius pel jurats es tramitarà l'ordre de pagament del 10% dels imports corresponents per l'entrega i recepció de cada projecte artístic. El pagament del 86% de l'import, i també el dels materials, serà ordenat una volta s'haja rebut de conformitat l'obra artística esmentada, i el 4% restant, una volta transcorregut el termini de sis mesos a què es refereix la base 1.º  
Dinou. Recepció dels treballs, renúncies als premis i incompliment d'encàrrecs  
Una vegada acabats els treballs dels murals o les escultures es realitzarà la seua recepció per part del jurat, que disposarà de l'assessorament d'experts de l'Institut Valencià d'Art Modern.  
Els concursants premiats podran renunciar a la realització dels treballs, si així ho manifesten, i perdran els seu dret a la percepció dels premis.  
Els murals i les escultures passaran a ser propietat de la Generalitat Valenciana des de la data de la recepció. No obstant això, i durant un termini de 6 mesos, els autors estaran obligats a efectuar les reparacions o restauracions que calguen.  
Vint. Normativa aplicable  
El desplegament i l'execució d'aquesta convocatòria es regirà per aquestes bases. El jurat queda facultat per a resoldre totes les incidències que hi haja en l'aplicació d'aquestes.  
Amb caràcter supletori s'aplicarà el que disposa l'article 4.3 de la vigent Llei de Contractes de l'Estat.  
Valencia, 10 d'octubre de 1994.- El conseller d'Obres Públiques, Urbanisme i Transports: Eugenio Burriel de Oruela.- La consellera de Cultura: Pilar Pedraza Martínez.  
ANNEX 1  
Plànols de planta de les estacions a escala 1/800,  
amb ubicació de murals i escultures i claus  
de referència de cada un